b'\n_START_ARTICLE_\nAssistert frivillig retur\n_START_SECTION_\nPlikt til \xc3\xa5 returnere\n_START_PARAGRAPH_\nUtlendinger som har f\xc3\xa5tt avslag p\xc3\xa5 s\xc3\xb8knad om beskyttelse eller opphold p\xc3\xa5 annet grunnlag i Norge skal if\xc3\xb8lge utlendingslovens \xc2\xa7 90 forlate landet innen en frist for frivillig utreise som blir fastsatt av politiet, Utlendingsdirektoratet eller Utlendingsnemnda. De som ikke returnerer frivillig innen utreisefristen kan bli sendt ut med tvang av politiet, de f\xc3\xa5r ingen st\xc3\xb8tte og f\xc3\xa5r i tillegg en gjeld til norske myndigheter for kostnadene ved uttransporteringen.\n_START_SECTION_\nRetur med hjelp fra International Organization for Migration\n_START_PARAGRAPH_\nAsyls\xc3\xb8kere som bor i mottak f\xc3\xa5r informasjon om muligheten til \xc3\xa5 returnere til hjemlandet med praktisk og \xc3\xb8konomisk st\xc3\xb8tte fra Utlendingsdirektoratet (UDI) og den mellomstatlige organisasjonen, International Organization for Migration (IOM). Mottaket tilbyr en samtale om retur etter at man har f\xc3\xa5tt avslag p\xc3\xa5 s\xc3\xb8knad om beskyttelse fra Utlendingsdirektoratet, og etter at man har f\xc3\xa5tt negativt svar p\xc3\xa5 en klage hos Utlendingsnemnda (UNE). IOM tilbyr informasjon og r\xc3\xa5dgivning, hjelp til \xc3\xa5 skaffe reisedokumenter, organisering av reisen, flybilletter, transittvisum, samt assistanse i transitt og ved ankomst til hjemlandet. Tilbudet gjelder alle utlendinger uten gyldig oppholdstillatelse i Norge som \xc3\xb8nsker \xc3\xa5 returnere til hjemlandet frivillig. Asyls\xc3\xb8kere som f\xc3\xa5r sin s\xc3\xb8knad behandlet inn 48-timer f\xc3\xa5r ikke mulighet til \xc3\xa5 s\xc3\xb8ke om frivillig retur._NEWLINE_IOM har kontorer i ulike regioner i Norge og driver informasjonsvirksomhet i- og utenfor mottak, og gjennom frivillige organisasjoner. IOM svarer p\xc3\xa5 sp\xc3\xb8rsm\xc3\xa5l om frivillig retur p\xc3\xa5 gratis telefonnummer: 800-FRIVILLIG-RETUR. S\xc3\xb8knadsskjema om assistert frivillig retur fylles ut p\xc3\xa5 nettsidene til IOM.\n_START_SECTION_\nReise hjem uten hjelp fra IOM?\n_START_PARAGRAPH_\nUtlendinger som \xc3\xb8nsker \xc3\xa5 returnere til hjemlandet uten hjelp fra IOM kan kontakt med Politiets utlendingsenhet (PU) som kan organisere hjemreisen. Flybiletten refunderes ved \xc3\xa5 sende en kopi til PU f\xc3\xb8r avreise.\n_START_SECTION_\nHistorie\n_START_PARAGRAPH_\nProgram for assistert frivillig retur ble startet opp i 2002, og ble drevet av Politiets utlendingsenhet frem til Utlendingsdirektoratet (UDI), ved Retur- og Tilbakevendingsenheten (RTE), tok over oppgaven  med behandlingen av s\xc3\xb8knader om frivillig retur i oktober 2010. Fra 1. januar 2011 har UDI hatt det fulle ansvaret for assistert frivillig retur, som i tillegg til behandling av s\xc3\xb8knader om frivillig retur best\xc3\xa5r av blant annet utvikling av nye returprogram og prosjekter for \xc3\xa5 n\xc3\xa5 ut med informasjon om de ulike st\xc3\xb8tteordningene.\n_START_SECTION_\nKilder\n_START_PARAGRAPH_\nUtlendingsdirektoratet_NEWLINE_UDIregelverk_NEWLINE_International Organization for Migration_NEWLINE_Politiets utlendingsenhet'